Diari Oficial de la Generalitat Valenciana


Sumari del DOGV 3662, del 10-01-2000 (1999/10425)

ORDRE de 19 de novembre de 1999, de la Conselleria de Justícia i Administracions Públiques, per la qual s'homologa la modificació dels estatuts de la Mancomunitat Espadà-Millars.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   3662

Data del DOGV
:   10-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10078


Data del document
:   19-11-1999

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * Argelita
    * Tales
    * Espadilla
    * Suera
    * Villamalur
    * Torrechiva
    * Fuentes de Ayódar
    * Aín
    * Toga
    * Vallat
    * Ayódar
    * Fanzara
    * Alcudia de Veo
    * Torralba del Pinar
    * administració local
    * municipi
    * reglament intern
    * associació de municipis

ORDRE de 19 de novembre de 1999, de la Conselleria de Justícia i Administracions Públiques, per la qual s'homologa la modificació dels estatuts de la Mancomunitat Espadà-Millars. [1999/X10471]
  
Els plens dels ajuntaments d'Aín, Alcudia de Veo, Argelita, Ayódar, Espadilla, Fanzara, Fuentes de Ayódar, Suera/Sueras, Tales, Toga, Torralba del Pinar, Torrechiva, Vallat i Villamalur, Van acordar aprovar la modificació dels articles 1 (adhesió del municipi d'Aín) 6, 7, 10, 12, 16, 17, 22 i incorporar un nou article 28 en els estatuts de la Mancomunitat Espadà-Millars. Remés l'expedient tramitat i els estatuts aprovats a aquesta Conselleria, no s'hi adverteix cap infracció de l'ordenament jurídic, ni menyscabament de les competències d'aquesta Comunitat Autònoma, ni interferència en el seu exercici.
  
Per tot això, i d'acord amb allò que s'ha disposat en el Reial Decret 695/1979, de 13 de febrer, de Transferències, en relació amb el Decret de la Presidència de la Generalitat Valenciana 10/1985, de 21 de juny, i el Decret 91/1999, de 30 de juliol,
  
ORDENE
  
Article únic
  
S'homologa la modificació dels estatuts de la Mancomunitat Espadà-Millars en haver-se acreditat en l'expedient la legalitat de les actuacions.
  
València, 19 de novembre de 1999
  
El conseller de Justícia i Administracions Públiques,
  
SERAFÍN CASTELLANO GÓMEZ
  
Projecte de revisió dels Estatuts de la Mancomunitat de municipis Espadà-Millars
  
Article 1. Municipis que integren la Mancomunitat
  
Les entitats locals d'Aín, Alcudia de Veo, Argelita, Ayódar, Espadilla, Fanzara, Fuentes d'Ayódar, Sueras, Tales, Toga, Torralba del Pinar, Torrechiva, Vallat i Villamalur, totes de la província de Castelló, a l'empara d'allò que s'ha disposat en l'ordenament jurídic vigent, acorden constituir-se en Mancomunitat voluntària d'entitats locals per a l'organització i prestació en forma mancomunada de les obres, serveis o activitats de la seua competència, que s'inclouen en els presents Estatuts.
  
Article 2. Denominació i seu
  
1. La Mancomunitat es denominarà Espadà-Millars, i tindrà la seu pròpia a la Casa Consistorial de la corporació local de Tales, com a cap de l'agrupació per al manteniment de personal administratiu en comú constituït pel citat Ajuntament i la Mancomunitat.
  
2. En els supòsits de dissolució de l'agrupació per a manteniment de personal, o separació de la Mancomunitat de l'Ajuntament de Tales, correspondrà al Ple, per majoria absoluta dels seus membres, aprovar el canvi de seu d'aquesta.
  
Article 3. Fins
  
1. Presentar de forma conjunta, davant de l'administració, els problemes que afecten els municipis mancomunats per a aconseguir una millor solució.
  
2. Fomentar les iniciatives que ajuden als interessos generals de la Mancomunitat, i fer possible el desenrotllament i realització de les obres i serveis acordats, tendents a la consecució dels següents fins:
  
a) Defensa del medi ambient i equilibri ecològic.
  
b) Serveis d'assistència i equipament.
  
c) Serveis educatius, culturals, esportius i d'oci.
  
d) Serveis sanitaris.
  
e) Assessorament jurídic, tècnic i administratiu.
  
f) Promoció i dotació d'atenció turística.
  
g) Foment del desenrotllament comercial, industrial, agrícola i ramader.
  
h) Vies de comunicació i transports públics.
  
i) Mitjans socials d'informació.
  
j) Així com aquells altres serveis inclosos en l'àmbit de la competència municipal, segons els termes de la legislació vigent en cada moment de l'Estat i de la Comunitat Autònoma, prèviament aprovats pel ple de la Mancomunitat.
  
3. La prestació i explotació dels serveis podrà realitzar-la la Mancomunitat, conforme a qualsevol de les formes previstes en l'ordenament jurídic vigent.
  
4. Cada municipi haurà d'aprovar en ple si s'integra o no en la prestació de cadascun dels serveis de la Mancomunitat.
  
5. La integració d'un municipi en la prestació d'un servei per la Mancomunitat, suposarà que aquesta subroga la titularitat d'aquest a tots els efectes.
  
Article 4. Capacitat jurídica
  
La Mancomunitat, per la seua condició d'entitat local, gaudirà de personalitat jurídica i capacitat d'obrar plena per al compliment dels fins que li són propis, i, en tot cas, independents de la dels municipis que la constitueixen.
  
Article 5. Òrgans de la Mancomunitat
  
1. Els òrgans de govern de la Mancomunitat seran representatius dels ajuntaments mancomunats.
  
2. Els òrgans de govern són:
  
a) El ple de la Mancomunitat.
  
b) El president.
  
c) El vicepresident/s.
  
d) La Comissió de Govern.
  
3. Podran, igualment, crear-se totes les comissions informatives que es requerisquen, tenint en compte el nombre de serveis que la Mancomunitat preste.
  
Cada Comissió estarà integrada de forma que la seua composició s'acomode a la proporcionalitat existent entre els distints grups polítics representats a la Mancomunitat.
  
Article 6. Ple de la Mancomunitat
  
1. El ple de la Mancomunitat estarà integrat pels vocals representants de les entitats mancomunades, elegits pels seus respectius Plens, de la manera següent:
  
Fins a 100 habitants: 1 vocal.
  
De 101 a 300 habitants: 2 vocals.
  
De 301 a 500: 3 vocals.
  
De 501 a 1.000: 4 vocals.
  
De 1.001 en avant: 5 vocals.
  
Els municipis mancomunats que anualment, amb motiu de l'actualització dels padrons d'habitants, queden per damunt o per davall del tram de població en què es trobaven, conforme al paràgraf anterior, variaran en més o en menys el nombre dels seus vocals en el ple de la Mancomunitat i, en conseqüència, la seua aportació a les despeses d'aquesta.
  
2. Els vocals de cada municipi mancomunat seran elegits pels respectius plens per majoria absoluta d'entre els seus components. Si realitzada la votació no s'aconseguix dita majoria, es procedirà a nova votació vint-i-quatre hores després. En el cas de no obtindre's el quòrum necessari, quedarà elegit aquell que haja obtingut la majoria simple dels vots emesos.
  
3. Les entitats locals nomenaran un vocal suplent de cadascun dels representants de la Mancomunitat, amb les mateixes prerrogatives que el titular.
  
4. El mandat dels vocals coincideix amb el de les seues respectives corporacions.
  
Article 7. Designació i Terminis
  
1. Després de la celebració d'eleccions locals, i dins del termini previst per la Llei per a la designació de representants en òrgans col·legiats, les entitats locals hauran de nomenar el vocal o vocals representants d'aquestes a la Mancomunitat, i s'haurà de comunicar el resultat a aquesta.
  
2. Fins a la data de constitució del nou Ple, actuarà en funcions l'anterior i altres òrgans de govern.
  
3. Transcorregut el termini per a la designació de vocals per les entitats locals i dins dels deu dies següents, es procedirà a la constitució del nou ple de la Mancomunitat i designació de president.
  
4. Durant el període a què es refereix el paràgraf 2, només es podrà dur a terme la gestió ordinària de la Mancomunitat.
  
Article 8. Competències i atribucions del ple
  
1. Correspon al ple de la Mancomunitat:
  
a) La modificació dels Estatuts.
  
b) La separació forçosa de membres de la Mancomunitat.
  
c) L'aprovació de les ordenances i tarifes de caràcter general que afecten els usuaris dels serveis.
  
d) La incorporació de nous membres.
  
e) La dissolució de la Mancomunitat.
  
f) L'aprovació de plans i projectes necessaris per a l'establiment, desenrotllament i gestió de les obres, serveis o activitats previstes com a fins de la Mancomunitat.
  
g) La creació, estructura i règim de funcionament de la Comissió de Govern, si fa el cas.
  
h) L'assumpció dels nous serveis previstos en l'apartat j) de l'article tres paràgraf segon, no prestats inicialment.
  
i) La determinació de la forma de gestió dels serveis.
  
j) L'aprovació de les aportacions econòmiques a realitzar pels municipis mancomunats.
  
k) L'aprovació del canvi de nom o seu de la Mancomunitat.
  
l) La determinació de l'aportació inicial a realitzar pels municipis que s'adherisquen a la Mancomunitat amb posterioritat a la seua constitució.
  
ll) Totes aquelles que la legislació atribueix al ple de les entitats locals, per al compliment dels seus fins.
  
2. El ple podrà delegar les competències incloses en els paràgrafs c), f), h), i), i j), en un altre òrgan de la Mancomunitat.
  
Article 9. Nomenament del president
  
1. El president de la Mancomunitat serà elegit pel ple d'aquesta, entre els seus membres, i per majoria absoluta.
  
2. Podran ser candidats a la Presidència tots i cadascun dels vocals que componen el Ple, la candidatura dels quals siga presentada per, almenys, el 20% dels vocals.
  
3. Si cap candidat obté majoria absoluta en la primera votació, se celebrarà una hora després una segona votació, i serà elegit aquell que obtinga major nombre de vots. En cas d'empat resultarà elegit el de major edat.
  
4. En cas de destitució del president se seguirà el mateix procediment establit en la legislació vigent per a aquest supòsit.
  
5. En cas de renúncia del president, se seguirà el mateix procediment establit en els números 1 al 3 per a la seua elecció.
  
Article 10. Designació de vicepresidents
  
La designació del càrrec de vicepresidents, que substituiran el president en cas d'absència, vacant o malaltia, es realitzarà a proposta del president i serà ratificada per la majoria absoluta del ple.
  
Article 11. Competències i atribucions del president
  
1. Correspon al president de la Mancomunitat les següents competències:
  
a) Dirigir el govern i administració de la Mancomunitat.
  
b) Convocar, presidir i alçar les sessions del Ple, de la Comissió de Govern i de qualsevol altres òrgans municipals.
  
c) Dirigir, inspeccionar i impulsar els serveis, obres i activitats de la Mancomunitat.
  
d) Ordenar pagaments, rendir comptes i administrar els fons i béns de la Mancomunitat.
  
e) Rendir anualment els comptes d'administració del Patrimoni.
  
f) Disposar despeses dins dels límits de la seua competència.
  
g) Exercir la direcció de personal de la Mancomunitat.
  
h) Formar el projecte anual de pressupost de la Mancomunitat.
  
i) Contractar obres, serveis i subministraments, sempre que la seua quantia no excedisca del 5% del límit general aplicable a la contractació directa, d'acord amb el procediment legalment establit.
  
j) Ostentar la representació de la Mancomunitat en tota classe d'actes i negocis jurídics.
  
k) Atorgar poders a procuradors per a comparéixer en juí i fora d'aquest.
  
l) Visar, amb la seua firma, els certificats que s'expedisquen dels actes i documents de la Mancomunitat.
  
m) Exercir quantes accions siguen necessàries per al bon funcionament dels serveis de la Mancomunitat, i
  
n) Totes aquelles que la normativa de règim local atribueix a l'alcalde, per al compliment de les atribucions que té conferides.
  
2. El president pot delegar l'exercici de les seues atribucions, excepte la de convocar i presidir les sessions del ple i de la Comissió de Govern, i les enumerades en els apartats a, g i k.
  
Article 12. Comissió de Govern
  
1. La Comissió de Govern serà integrada pel president i un nombre de vocals no superior al terç del nombre legal d'aquests, nomenats i separats lliurement per aquell, i haurà de retre compte al ple.
  
2. Els vicepresidents de la Mancomunitat seran membres nats de la Comissió de Govern.
  
3. Correspon a la Comissió de Govern:
  
a) L'assistència al president en l'exercici de les seues atribucions.
  
b) Aprovar operacions financeres o de crèdit i concessions de quites o esperes, quan el seu import no excedisca del 5% dels recursos ordinaris del pressupost.
  
c) Aprovar l'adquisició de béns i la transacció sobre aquests.
  
d) Aprovar l'alienació o qualsevol altre acte de disposició de béns, quan la seua quantia no excedisca del 10% dels recursos ordinaris del pressupost.
  
e) Aprovar la concessió de béns o serveis per més de cinc anys, sempre que la seua quantia no excedisca del 10% dels recursos ordinaris del pressupost.
  
f) Estudiar i proposar la reforma dels Estatuts de la Mancomunitat.
  
g) Gestionar i establir les normes d'utilització del patrimoni de la Mancomunitat.
  
h) Impulsar la realització dels fins de la Mancomunitat establits en l'article 3.
  
i) La contractació administrativa, dins dels marges legalment establits.
  
j) Les atribucions que el president o un altre òrgan municipal delegue. No són delegables les atribucions reservades al ple en l'article 8, apartats a, b, d, e, g, k, l i ll.
  
Article 13. Règim de sessions del ple
  
1. El ple funciona en règim de sessions ordinàries de periodicitat establida o preestablida i extraordinàries.
  
2. El ple realitza sessió ordinària, com a mínim, una vegada al trimestre, i extraordinària quan així ho decidisca el president o ho sol·licite la quarta part, almenys, del nombre legal de vocals del Ple. En aquest últim cas, la realització d'aquest no podrà demorar-se per més de dos mesos des que va ser sol·licitada.
  
Article 14. Convocatòria i constitució del ple
  
1. Les sessions del ple han de convocar-se, almenys, amb cinc dies hàbils d'antelació. En la citació es farà constar l'ordre del dia.
  
2. El ple es constitueix vàlidament amb l'assistència d'un terç del nombre legal de membres d'aquest. Aquest quòrum ha de mantindre's al llarg de tota la sessió.
  
3. En tot cas, es requereix l'assistència del president i del secretari de la Mancomunitat, o dels qui legalment els substituïsquen.
  
Article 15. Sistema d'acords
  
1. Els acords del ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.
  
2. Cal el vot favorable de la majoria absoluta del nombre legal de membres del Ple, per a l'adopció dels acords en les següents matèries:
  
a) Modificació dels Estatuts.
  
b) Separació forçosa de membres per la Mancomunitat.
  
c) Aprovació de les ordenances i tarifes de caràcter general que afecten els usuaris dels serveis.
  
d) Incorporació de nous membres.
  
e) Dissolució de la Mancomunitat.
  
f) Concertar crèdits.
  
g) Creació, estructura i règim de funcionament de la Comissió de Govern, si fa el cas.
  
h) L'assumpció dels nous serveis previstos en l'apartat j) de l'article tres paràgraf segon, no prestats inicialment.
  
i) Determinació de la forma de gestió dels serveis.
  
j) L'aprovació de les aportacions econòmiques a realitzar pels municipis mancomunats.
  
k) L'aprovació del canvi de nom o seu de la Mancomunitat.
  
l) La determinació de l'aportació inicial a realitzar pels municipis que s'adherisquen a la Mancomunitat amb posterioritat a la seua constitució.
  
ll) La resta de matèries determinades per la Llei.
  
Article 16. Funcionaris amb habilitació de caràcter nacional
  
1. Les funcions reservades per la llei als funcionaris amb habilitació de caràcter nacional seran exercides per qui siga titular de tal lloc en l'agrupació per al sosteniment de personal administratiu comú, formada per l'Ajuntament de Tales i la Mancomunitat Espadà-Millars.
  
El lloc de tresoreria serà proveït d'acord amb la legislació vigent.
  
Article 17. De la resta del personal
  
1. La resta del personal de la Mancomunitat serà seleccionada mitjançant els sistemes d'oposició, concurs oposició o concurs, i es respectaran, en tot cas, els principis constitucionals de publicitat, mèrit i capacitat.
  
2. Fins tant es proveïsquen les places convocades, aquestes podran cobrir-se interinament, és a dir, provisionalment o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen oportunament seleccionades.
  
3. Les places vacants hauran de traure's a oferta d'ocupació pública conformement amb la llei.
  
4. El nomenament i règim del personal eventual, si fa el cas, serà idèntic al previst per a les corporacions locals per la legislació vigent.
  
Article 18. Recursos econòmics
  
1. La hisenda de la Mancomunitat està constituïda pels següents recursos:
  
a) Ingressos procedents del seu patrimoni, i altres de dret privat.
  
b) Tributs propis, classificats en taxes, contribucions especials i impostos, i els recàrrecs exigibles sobre els impostos de les comunitats autònomes o d'altres entitats locals.
  
c) Participacions en els tributs de l'Estat i de les comunitats autònomes.
  
d) Subvencions i altres ingressos de dret públic.
  
e) Preus públics.
  
f) Els procedents d'operacions de crèdit.
  
g) Multes i sancions.
  
h) Les aportacions dels municipis mancomunats, i
  
i) Qualsevol altre recurs que s'establisca en favor de les mancomunitats per disposicions legals que es dicten.
  
Article 19. Ordenances fiscals
  
1. Per a la imposició, exacció, liquidació i cobrança dels recursos enumerats en l'article anterior, la Mancomunitat aprovarà ordenances fiscals, corresponents als distints serveis i aquestes ordenances tindran força obligatòria en tots els municipis integrants, una vegada aprovades.
  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i altres modificacions referides als contribuents afectats pels distints serveis que es presten, és a dir, que constituïsquen fins regulats en els articles anteriors.
  
3. La Mancomunitat podrà en tot moment i pels seus propis mitjans, comprovar la veracitat i exactitud de les dades a què es refereix el número anterior.
  
Article 20. Aportacions econòmiques
  
Les aportacions de les entitats mancomunades podran ser per a cada exercici econòmic en la forma següent:
  
a) Una quota principal, en funció de l'ús que cada entitat realitze dels serveis que es presten mancomunadament i no directament a l'usuari.
  
Per a la determinació d'aquesta quota s'aplicaran les bases o mòduls següents: nombre d'habitatges, superfície del nucli urbà, metres lineals de carrers, volum dels seus pressupostos, consum realment efectuat, valor hora emprada i qualssevol altres factors que puguen computar-se en raó del servei o activitat prestada. Les presents bases o mòduls podran aplicar-se aïlladament o conjuntament.
  
b) Una quota complementària i obligatòria, per a atendre despeses generals de conservació, entreteniment i administració, s'utilitzen o no els serveis, en proporció al nombre d'habitants de dret de cada municipi, segons l'últim padró anual.
  
En el supòsit que el servei es preste directament a l'usuari, no procedeix l'aplicació dels apartats a) i b).
  
c) Una quota extraordinària i obligatòria, per a atendre despeses d'aquest caràcter, aprovada pel ple.
  
Article 21. Caràcter de les aportacions econòmiques
  
Les aportacions dels municipis a la Mancomunitat tenen la consideració de pagaments obligatoris i preferents, per a les entitats mancomunades.
  
Article 22. Formes i terminis dels pagaments
  
1. Les aportacions econòmiques dels municipis es realitzaran en la forma i terminis que determine el ple, mitjançant l'aprovació, al començament de cada exercici d'un calendari anual de pagaments.
  
2. En cas que algun municipi retarde o es retarde en el pagament de la seua quota en més d'un mes, el president requerirà el seu pagament en el termini de deu dies naturals. Transcorregut dit termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, més un 20% en concepte de recàrrec de constrenyiment, més els interessos legals generats des del final del termini de pagament voluntari del deute, a càrrec de les quantitats que per qualsevol concepte foren liquidades a favor de l'Ajuntament deutor, a fi que se les entregue a la Mancomunitat.
  
3. Aquesta retenció és autoritzada expressament pels ajuntaments mancomunats, en el moment d'aprovació dels presents Estatuts, sempre que s'acompanye el certificat de descobert en cada cas.
  
4. El manteniment reiterat en situació de deutor de la Mancomunitat per part d'una entitat local, serà causa suficient per a procedir a la seua separació definitiva, i es podran reclamar-se les quantitats degudes i les despeses derivades, de conformitat amb els apartats 2 i 3 d'aquest article.
  
Es considerarà que hi ha manteniment reiterat de la situació de deutor, quan un municipi deixe de realitzar en termini cinc pagaments durant un exercici, o deu durant una legislatura.
  
Per a la separació definitiva caldrà,
  
a) Audiència prèvia a l'interessat.
  
b) Acord del ple de la Mancomunitat per majoria absoluta, i
  
c) Ratificació, almenys, per igual nombre de les entitats mancomunades, excepte la que siga objecte de separació.
  
5. De forma simultània a la compensació de crèdits prevista en l'apartat 2 d'aquest article, es podrà acordar la suspensió de la prestació d'aquells serveis els costos dels quals no estiguen sent pagats per l'Ajuntament deutor.
  
Article 23. Pressupost
  
1. La Mancomunitat aprovarà anualment un pressupost, de conformitat amb allò que s'ha disposat en la legislació de règim local vigent.
  
2. El pressupost constitueix l'expressió xifrada, conjunta i sistemàtica de les obligacions, que com a màxim, poden reconéixer, i dels drets amb venciment o que es prevegen realitzar durant el corresponent exercici econòmic.
  
3. S'inclouran en el pressupost les inversions que es pretenguen realitzar, així com les seues fonts de finançament.
  
Article 24. Patrimoni
  
1. El patrimoni de la Mancomunitat estarà integrat per tota classe de béns, drets i accions que legítimament adquirisca, bé a la seua constitució o amb posterioritat. A tal efecte, haurà de formar-se un inventari de conformitat amb allò que s'ha disposat en les disposicions vigents en la matèria.
  
2. La participació de cada entitat mancomunada en aquest patrimoni, es fixarà tant inicialment, com d'ara endavant en funció del nombre d'habitants de dret de cada entitat, segons l'últim padró anual.
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.
  
Article 25. Duració
  
La Mancomunitat es constitueix per temps indefinit.
  
Article 26. Modificació d'estatuts
  
El procediment de modificació dels Estatuts s'iniciarà per iniciativa pròpia de la Mancomunitat, o a instància de qualsevol dels ajuntaments membres, i s'adaptarà al següent procediment:
  
a) Aprovació de la corresponent iniciativa pel ple de la Mancomunitat mitjançant el vot favorable de la majoria absoluta del nombre legal dels seus membres.
  
b) Informació pública pel termini d'un mes, transcorregut el qual es remetrà el projecte, junt amb les possibles reclamacions, a fi que, en termini d'un mes, siga informat per la Generalitat Valenciana i la Diputació Provincial, i s'entendrà en sentit favorable si no són rebuts en el citat període.
  
c) Aprovació pels plens de tots els ajuntaments membres del projecte de reforma, redactat definitivament conforme a les possibles reclamacions i informes rebuts, mitjançant el vot favorable de la majoria absoluta del nombre legal dels seus membres.
  
d) Tramesa de tota la documentació tramitada perquè l'òrgan competent de la Comunitat Autònoma dicte resolució, i ordre de publicació de la modificació dels Estatuts en el Diari Oficial de la Generalitat Valenciana.
  
Article 27. Incorporació de nous membres
  
1. Per a la incorporació a la Mancomunitat d'un nou municipi, serà necessari:
  
a) Acord plenari adoptat per la majoria absoluta dels membres de la corporació interessada, i
  
b) Acord favorable de la majoria absoluta dels vocals del ple de la Mancomunitat, en què s'indicarà l'aportació que els nous membres hagen d'efectuar i la seua representativitat en els òrgans de govern.
  
2. L'aportació inicial dels municipis incorporats a la Mancomunitat amb posterioritat a la seua constitució, vindrà determinada per una de les tres opcions següents, elegida per majoria absoluta del Ple, i es ponderaran les circumstàncies del moment:
  
a) L'índex del patrimoni de la Mancomunitat per habitant, multiplicat pel nombre d'habitants de dret de l'entitat que sol·licita la inclusió. El patrimoni a valorar serà l'existent en la data en què el ple aprove l'adhesió del nou membre.
  
b) La quota que resulte de multiplicar per la quantitat a què es refereix l'apartat b) de l'article 20, pel nombre d'habitants de dret del municipi i per un nombre d'anys que no podrà excedir de cinc.
  
c) Una aportació intermèdia entre les dos anteriors.
  
La quota resultant de la valoració, podrà ser exigida en el moment de la incorporació de l'entitat local a la Mancomunitat, però no quedar diferida per al supòsit de la dissolució, o, si fa el cas, separació de la Mancomunitat.
  
3. De la incorporació es donarà trasllat a l'òrgan competent de la Generalitat Valenciana.
  
Article 28. Separació forçosa
  
L'incompliment de les obligacions estatutàries, o l'actuació per part de qualsevol municipi mancomunat contrària als interessos o al bon funcionament de la Mancomunitat donarà lloc a la seua separació forçosa.
  
Per a la separació forçosa caldrà:
  
a) L'audiència prèvia a l'interessat.
  
b) L'acord del ple de la Mancomunitat per majoria absoluta, i
  
c) La ratificació, almenys, per igual nombre de les entitats mancomunades, excepte la que siga objecte de separació.
  
Article 29. Separació voluntària
  
Per a la separació voluntària de la Mancomunitat de qualssevol dels municipis que la integren, serà necessari:
  
a) Que ho sol·licite la corporació interessada, previ acord adoptat per majoria absoluta en el ple d'aquesta.
  
b) Que es trobe al corrent del pagament de les seues aportacions.
  
c) Haurà d'abonar totes les despeses que s'originen amb motiu de la seua separació, així com la de part del passiu contret per la Mancomunitat al seu càrrec.
  
La separació es farà efectiva mitjançant la presentació d'un certificat de l'acord municipal, que aprove la separació, davant del ple de la Mancomunitat.
  
Article 30. Liquidació per separació
  
1. La separació d'una corporació o diverses no obligarà el ple a practicar liquidació de la Mancomunitat, i aquest dret quedarà en suspens fins al dia de la dissolució d'aquesta, data en què entrarà o entraran a participar en la part alíquota que li corresponga o els corresponguen, de la liquidació de béns de la Mancomunitat.
  
En el supòsit que l'aportació inicial estiguera constituïda per elements del servei, propis de l'Ajuntament, la Mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.
  
2. Tampoc no podran, les corporacions separades, al·legar dret de propietat dels béns i serveis de la Mancomunitat, encara que radique en el seu terme municipal.
  
3. De la separació es donarà trasllat a l'òrgan competent de la Generalitat Valenciana.
  
Article 31. Dissolució de la Mancomunitat
  
La Mancomunitat es dissoldrà per alguna de les següents causes:
  
a) Per desaparició del fi per al qual va ser creada.
  
b) Quan així ho acorde el ple de la Mancomunitat i els ajuntaments mancomunats, amb el vot favorable de la majoria absoluta legal dels seus membres, i
  
c) Per dur-se a terme la prestació dels serveis, objecte d'aquesta, per l'Estat, comunitat autònoma o diputació provincial, per absorció de les competències municipals respectives.
  
Article 32. Procediment de dissolució
  
1. La Mancomunitat es dissoldrà quan concórreguen les causes previstes en els Estatuts o se separen els membres la presència dels quals siga imprescindible per al seu funcionament, i conforme al procediment següent:
  
a) El primer pas serà l'adopció de l'acord de dissolució per la majoria absoluta de cadascun dels plens dels municipis mancomunats.
  
b) El ple aprovarà inicialment la dissolució per majoria absoluta dels seus membres.
  
c) L'acord plenari es remetrà per al seu informe preceptiu a la Diputació Provincial i a la Generalitat Valenciana. Aquests informes hauran de remetre's en el termini d'un mes, transcorregut el qual podrà entendre's complit dit tràmit.
  
d) El ple sotmetrà l'acord de dissolució a informació pública durant un mes, mitjançant anuncis als taulers d'edictes dels ajuntaments i en el Diari Oficial de la Generalitat Valenciana. A la vista dels informes remesos i, si fa el cas, de les reclamacions presentades, el ple elevarà proposta d'acord d'aprovació definitiva als ajuntaments mancomunats.
  
e) Els plens dels ajuntaments mancomunats hauran de ratificar l'acord de dissolució amb el vot favorable de la majoria absoluta del nombre legal dels seus membres.
  
f) Finalment, es remetrà tota la documentació tramitada perquè l'òrgan competent de la Comunitat Autònoma dicte resolució, que ordene la publicació de la dissolució de la Mancomunitat en el Diari Oficial de la Generalitat Valenciana.
  
2. A la vista dels acords municipals, el ple de la Mancomunitat, en el termini de 30 dies següents a la recepció de la comunicació d'aquests, nomenarà una Comissió Liquidadora, composta, almenys, pel president i quatre vocals. En aquesta s'integrarà per a complir les seues funcions assessores, el secretari interventor. Podrà igualment convocar a les seues reunions experts determinats, als sols efectes de sentir la seua opinió, o preparar informe o dictàmens en temes concrets de la seua especialitat.
  
3. La Comissió, en terme no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits; relacionarà el seu personal i més tard proposarà al ple de l'entitat l'oportuna distribució o integració d'aquests als ajuntaments mancomunats, tenint en compte les mateixes dades que hagen servit per a la formació del patrimoni.
  
4. La proposta, per a ser aprovada vàlidament, requerirà el vot favorable de la majoria absoluta dels membres del ple de l'entitat. Una vegada aprovada, la proposta serà vinculant per als ajuntaments mancomunats.
  
5. En tot cas, verificada la integració del personal en les respectives municipalitats, seran respectats tots els drets de qualsevol ordre o naturalesa que aquest tinguera a la Mancomunitat.
  
DISPOSICIÓ ADDICIONAL
  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.
  
DISPOSICIÓ TRANSITÒRIA
  
Les reformes introduïdes en la present revisió dels Estatuts de la Mancomunitat, tindran efectes des de l'endemà de l'aprovació definitiva d'aquesta.
  
DISPOSICIÓ FINAL
  
En el no previst pels presents Estatuts, resultarà d'aplicació allò que s'ha establit en la legislació per a les entitats locals.